钦定古今图书集成/明伦汇编/官常典/第540卷 > 朱晖
## 钦定古今图书集成/明伦汇编/官常典/第540卷 > 朱晖

按《明外史朱谦传》：“谦子永，永子晖，字东阳，屡从父塞
下历行阵。弘治五年，授勋卫，既嗣爵，分典神机营。十
三年，孝宗更置京营大帅，命晖督三千营，兼领右府
事。火筛入大同，平江伯陈锐等不能御，晖佩大将印
代之。比至，敌已退，乃还。明年春，火筛连小王子大入
延绥、宁夏，命右都御史史琳督参将神英等御之。琳”
以敌众请济师，复命晖佩大将军印，统都督李俊、李
澄、杨玉、马仪、刘宁五将往，而以中官苗逵监其军。至
宁夏，敌已饱掠去，乃与琳、逵帅五路师捣其巢于河
套。敌已徙帐，仅斩首三级，获马驼牛羊千五百以归。
未几，敌入固原，转掠平凉、庆阳，关中大震。两镇将婴
城不敢战，所至若无人，而晖等畏敌，不急赴。比至，斩
首十二人，还所掠生口四千，遂以捷闻。是役也，大帅
夤缘受任，非制胜才，师行纡回无纪律，边民死者无
算，胔骼遍埜，而诸郡困。转输关陇，物力耗焉。饷军费八十馀万，他征发称是，先后获首功十五级而已。廷
臣皆以为耻，连章劾三人罪。帝仁柔，逵有内援，竟不
问。已，上捣巢有功将士凡万馀人，尚书马文升、大学
士刘健持之。帝先入逵等言，竟录二百十人，署职一
级，馀皆被赉。给事御史交章论奏，皆不纳。班师。帝遣
中官赍羊酒劳之郊外。给事御史极论晖罪，终不听。
十六年，晖总督团营，领三千营，右府如故。武宗即位
之月，敌大入宣府，复命晖偕逵、琳帅师往。敌转掠大
同，参将陈雄击斩八十馀级，还所掠人口二千七百
有奇。晖等奏捷，列有功将士二万馀人。给事御史复
劾晖等，命兵部侍郎阎仲宇、大理丞邓璋往勘，所报
多不实，终以逵故，众咸给赐。刘瑾得志，晖等夤缘瑾
更奏录功太薄，请依成化间白狐庄例。兵部力争之，
帝竟从晖言。制下，朝议沸腾，兵部复持不可，卒不纳。
于是得擢者千五百六十三人。晖寻加太保。正德六
年卒。子麒袭侯